በቻይና የተደረገው ጉብኝት የሁለቱን አገራት ስትራቴጂካዊ የጋራ ተጠቃሚነት ያረጋገጠና ውጤታማ ነው- ዶክተር ቴድሮስ
-በቻይና የተደረገው ጉብኝት የሁለቱን አገራት ስትራቴጂካዊ የጋራ ተጠቃሚነት ያረጋገጠና ውጤታማ እንደነበረ የኢፌደሪ የውጭ ጉዳይ ሚኒስትር ዶክተር ቴድሮስ አድሃኖም ተናገሩ።በጠቅላይ ሚኒስትር ኃይለማሪያም ደሳለኝ የተመራው ልዑክ በቻይና ያደረጉት የሥራ ጉብኝት አጠናቀው ተመልሰዋል፡፡የውጭ ጉዳይ ሚኒስትሩ ዶክተር ቴድሮስ አድሃኖም እንዳሉት ጉብኝቱ በሁለቱ አገራት መካከል ያለውን ሁለንተናዊ ግንኙነት ወደ ላቀ ደረጃ ያሸጋገረ ነበር፡፡አገራቱ በተለይ በሶስት ጉዳዮች ላይ በጋራ ለመሥራት ተስማምተዋል ያሉት ዶክተር ቴዎድሮስ፥ ኢትዮጵያን የአፍሪካ ኢንዱስትሪ፣ የመሠረተ ልማት ማዕከል እንድትሆን ማድረግ ዋነኛውና ቀዳሚው ነው ብለዋል፡፡ኢትዮጵያ ከድህነት ለመውጣት የተቀመጡ የምዕተ ዓመቱን የልማት ግቦች እንድታሳካም የቻይና መንግስት ቁርጠኛ አቋም እንዳለውም ገልጸዋል፡፡ከባለስልጣናት ውይይት ባለፈ በዘርፎቹ ለመሳተፍ የሚፈልጉ ባለሃብቶች የተካሄዱ የኢንቨስትመንት ፎረሞች የልምድ ልውውጥን ለማግኘት ዕድል የፈጠረ ነው ብለዋል፡፡ቻይና ከቅርብ ዓመታት በፊት በድህነት የምትታወቅ አገር ነበረች ያሉት ዶክተር ቴድሮስ፥ ይህንን ድህነት ቀርፋ አሁን ለደረሰችበት የኢኮኖሚ ዕድገት መሠረት የሆኗትን ልምድ ኢትዮጵያም ትጠቀማለች ብለዋል፡፡በኢትዮጵያ አሁን ያለው ሁለንተናዊ ዕድገትም በቅርቡ መካከለኛ ገቢ ካላቸው አገራት ተርታ የሚያሰልፋት ነው፡፡ምርታማነትን ለማምጣት በቴክኖሎጂ ላይ ትኩረት አድርጎ መስራት እንደሚያስፈልግም ትልቅ ትምህርት የተገኘበት መድረክ ነው ብለዋል፡፡የተስማማንባቸውን መስኮች አንድ ማዕቀፍ ላይ በማጠቃለል ለውጤታማነቱ ድጋፍና ክትትል የሚያደርግ ኮሚቴም ይቋቋማል ብለዋል፡፡ጠቅላይ ሚኒስትር ኃይለማሪያም  የመጨረሻ ጉብኝታቸውን በቻይና ዳንጎን ከተማ በኢትዮጵያ በኢንቨስትመንት ዘርፍ ከተሰማራው የሁጃን ኩባንያ የጎበኙ ሲሆን፥ በአሁኑ ወቅትም በአዲስ አበባ ለቡ እየገነባው ስለሚገኘው የኢንዱስቱሪ ዞን በተመለከተ ውይይት አድርገዋል፡፡በኢትዮጵያ በጫማ ዘርፍ የተሰማራውን የሊ ሹ ኩባንያንም የስራ እንቅስቃሴ የተመለከቱት ጠቅላይ ሚኒስትሩ ባለሃብቱ በቀጣይ ዘርፉን በማስፋት የአገሪቱን የውጭ ምንዛሪ በማሳደግ የበኩሉን እንዲወጣም ጠይቀዋል፡፡ከአዲስ አበባ ጋር የእህትነት ስምምነት ከፈረመችው ዩዱንካ ከተማ ኮሚኒስት ፓርቲ ሊቀመንበርን ዞ ጆን ኮሃን ጋርም ውይይት አካሂደዋል፡፡በውይይቱም የአዲስ አበባ ከተማ የተሻለ ለማድረግ በጋራ መስራት በሚችሉበት ሁኔታ ላይ መክረዋል፡፡የቻይናን 70ኛ ዓመት የነጻነት ቀን ምክንያት በማድረግ የተገኘው የልዑካን ቡድኑ በቆይታው ፕሬዚዳንቱን ጨምሮ ከተለያዩ የቻይና ከፍተኛ የመንግስት ባለስልጣናት ጋር ተወያይቷል፡፡(ኤፍ.ቢ.ሲ)